**ERASMUS+ STRUČNA PRAKSA U BARCELONI**

Moje ime je Marija Kozjak, apsolventica sam na stručnom studiju Ugostiteljstva. Godinu dana prije odlaska na Erasmus+ smišljala sam kako ću najbolje iskoristiti i odraditi praksu i pritom steći neko iskustvo i naučiti bolje engleski jezik. U veljači sam vidjela da je Veleučilište prije par godina započelo međunarodnu suradnju s Erasmus+ programom te pročitala iskustvo od kolege Marka Tota i odlučila da želim otići u Barcelonu na dva mjeseca. Sastavila sam motivacijsko pismo i životopis na engleskom jeziku te poslala na 20-ak mailova. Nakon tjedan dana i jednog odgovora kojim me obavještavaju da trenutno ne primaju studente, poslala sam još 20-ak mailova i odlučila malo pričekati. Prijatelj koji živi već jedno vrijeme u Španjolskoj me upozorio da budem strpljiva jer Španjolci žive „polako“. Pitala sam ga kako on to misli jer ja planiram kroz mjesec i pol otići na svoju razmjenu, a on mi se samo nasmijao i rekao: „Marija kod njih se sve spaja, oni su stalno na nekom odmoru, oni žive potpuno drugačije od nas, moraš biti strpljiva.“ Kroz dva tjedna dobila sam nekoliko odgovora na španjolskom jeziku kako ne primaju studente koji ne pričaju španjolski i par mailova da primaju jedino preko ljeta studente. Vrlo uznemirena, poslala sam još nekoliko mailova i rekla samoj da sebi ako me od ovih nitko ne primi, odustajem. Sačekala sam par dana i 06.03.2017. dobila sam mail od firme Dpointgroup da bi me rado primili na praksu na odjelu Tourism management. Tek tada sam postala svjesna da stvarno idem živjeti u Barcelonu na dva mjeseca, i to kroz 3 tjedna.

Od dana kada sam kročila u Barcelonu, shvatila sam u potpunosti riječi od prijatelja da oni žive potpuno drugačije od nas jer prva stvar koju su mi u firmi napisali nakon svih dokumenata bilo je „Draga Marija, nema potrebe da dolaziš 31.03.2017. samo zato što to u papirima piše, to je petak pa radije dođi u ponedjeljak u periodu kada ti odgovara, između 15 i 18 sati, ne ranije.“

Od prvog dana na praksi bila sam oduševljena, preko 40 inozemnih studenata u firmi, direktor i svi ostali zaposlenici bili su više nego pristupačni. Radno vrijeme mi je bilo od 11 do 19 sati po izboru, a nakon obuke sam se mogla dogovarati koliko sati želim raditi iz ureda, a koliko od kuće. Čak i kada sam radila od kuće, svih 40 studenata je bilo online i svi smo zajedno sve radili. Svakog vikenda imali smo organiziran Team building negdje u Barceloni, prvi vikend odbojka na pijesku na La Barceloneti, drugi ping pong u predivnom parku La Ciutadela i tako svaki vikend nešto drugo na drugom mjestu. I tada sam doživjela kako oni to točno žive „polako“ i zašto je trebalo mjesec dana da pronađem firmu koja će me primiti, i shvatila da se sav trud isplatio.

Bila sam u najljepšem periodu u Barceloni, savršeno vrijeme, vrijeme Uskrsa i Sant Jordis dana (njihovo Valentinovo), vrijeme prije glavne sezone kada je grad pun turista ali je još uvijek podnošljivo prolaziti kroz te gužve. Živjela sam 3 minute od njihove glavne ulice La Ramble, u dijelu grada koji se zove El Raval, sa cimerima iz Italije, Engleske, Njemačke, Irske i Argentine. Upoznala sam predivne ljude iz svih dijelova svijeta, napredovala u svojoj struci te poboljšala engleski jezik za jednu, ako ne i dvije razine, te započela svoj komunikacijski španjolski.

Cijelo ovo iskustvo pamtit ću za cijeli život te bih preporučila svakome tko može, a svatko može, da ode u zemlju i grad iz svojih snova i doživi ovo. Hvala Veleučilištu što mi je ovo omogućilo.

Marija Kozjak

31.03.2017. – 31.05.2017. Barcelona, Španjolska